Pr Liisa-Ly Pakosta

Justiits- ja digiminister

12.03.2025

**Kirjalik küsimus seoses haldusjärelevalvega**

Lugupeetud pr Pakosta

27. veebruaril 2025. aastal võttis Viljandi Linnavolikogu vastu otsuse nr 238 “Loa andmine varaliste kohustuste võtmiseks”, milles otsustati:

“1. Lubada Viljandi Linnavalitsusel võtta varalisi kohustusi ujulateenuse ostmiseks Viljandi linnas perioodil 01.09.2027 - 31.08.2037.

2. Volitada Viljandi linnapead või tema asendajat edasivolitamise õigusega sõlmima Viljandi linna nimel 08.05.2019 Viljandi linna, Viljandi valla ja Aqva Hotels OÜ vahel sõlmitud lepingu muutmise kokkulepet. Selleks volitatakse teda esitama ja vastu võtma kõiki vajalikke avaldusi ja dokumente, Viljandi linna nimel kokkuleppele alla kirjutama ja teostama kõik, mis on seotud nimetatud ülesande täitmisega.”

Kohaliku omavalitsuse korralduse seaduse paragrahvi 22 lõige 8 sätestab, et volikogu ainupädevusse kuulub laenude võtmine, võlakirjade emiteerimine, kapitalirendi- ja faktooringukohustuste võtmine, kohustuste võtmine kontsessioonikokkulepete alusel, kohaliku omavalitsuse üksuse finantsjuhtimise seaduse § 34 lõikes 7 nimetatud rendikohustuste võtmine, muude tulevikus raha väljamaksmist nõudvate pikaajaliste kohustuste võtmine ning piirmäära kehtestamine rahavoogude juhtimiseks võetavale laenule.”

Soovimata kuidagi sisuliselt seada kahtluse alla ujulateenuse osutamist Viljandi linnas, on minu hinnangul siiski varaliste kohustuste võtmine ujulateenuse ostmiseks Viljandi linnas perioodil 01.09.2027 - 31.08.2037 tulevikus raha väljamaksmist nõudvate pikaajaliste kohustuste võtmine, mida oleks pidanud otsustama Villjandi Linnavolikogu ja mida ei saa delegeerida Viljandi Linnavalitsusele.

Lähtudes Riigikogu kodu- ja töökorra seaduse paragrahvist 147, palun vastata järgmistele küsimustele:

1. Kas Viljandi Linnavolikogu 27.02.2025 otsus nr 238 “Loa andmine varaliste kohustuste võtmiseks” on kooskõlas kohaliku omavalitsuse korralduse seaduse paragrahvi 22 lõikega 8? Palun põhjendage oma seisukohta.
2. Kui nimetatud otsus on vastuolus seadusega, siis kuidas kavatsete reageerida? Kas kavatsete algatada haldusjärelevalve?

Lugupidamisega,

Helir-Valdor Seeder

Riigikogu liige